**Ministru kabineta noteikumu projekta „ Grozījumi Ministru kabineta 2009. gada 10. marta noteikumos Nr. 227 „Zvērināta advokāta eksāmena kārtība””**

**sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Apzinot tiesnešu, zvērinātu notāru un zvērinātu tiesu izpildītāju pārbaudījumu saturu, konstatēts, ka šīm profesijām noteiktais zināšanu un prasmju pārbaudījums ir visaptverošāks nekā advokātiem. Piemēram, Ministru kabineta 2009. gada 3. marta noteikumi Nr.204 “Tiesneša amata kandidāta atlases, stažēšanās un kvalifikācijas eksāmena kārtošanas kārtība” 14. un 26. punkts paredz, ka tiesneša amata kandidātu atlasei ir divas kārtas: pirmajā kārtā – strukturētajā intervijā – novērtē tiesneša amata kandidāta prasmju piemērotību tiesneša amata pienākumu pildīšanai, bet otrajā kārtā – profesionālās sagatavotības pārbaudē, kas sastāv no testa un iepriekš sagatavotas esejas prezentācijas, – pārbauda tiesneša amata kandidāta profesionālās zināšanas, kas nepieciešamas tiesneša amata pienākumu pildīšanai. Pēc šo pārbaudījumu nokārtošanas un stažēšanās sekmīgas pabeigšanas kandidāts kārto kvalifikācijas eksāmenu.  Saskaņā ar Ministru kabineta 2008. gada 30. jūnija noteikumu Nr.485 “Zvērinātu notāru eksāmena un kvalifikācijas pārbaudes kārtība” 22. punktu zvērināta notāra eksāmens sastāv no trim daļām. Eksāmenā tiek pārbaudītas pretendenta praktiskās zināšanas un prasmes, uzdodot sagatavot zvērināta notāra darbībā nepieciešamo dokumentu projektus, sagatavot atbildes uz diviem teorijas jautājumiem un vienu prakses jautājumu, līdzīgi kā tas ir advokātu eksāmenā, taču papildus tam, tiek pārbaudīta pretendenta sociālā kompetence un sociālais intelekts, intervijas veidā novērtējot pretendenta komunikācijas un organizatoriskās prasmes, personālvadības prasmes, konfliktu identificēšanas un risināšanas prasmes, sistēmiskas domāšanas prasmes, kā arī uzdodot citus ar sociālo intelektu un sociālo kompetenci saistītus jautājumus.  Saskaņā ar Ministru kabineta 2006. gada 25. jūlija noteikumiem Nr.619 “Noteikumi par zvērināta tiesu izpildītāja eksāmena kārtību, minimālo zināšanu apjomu un eksāmena maksu” 10. punktu zvērinātu tiesu izpildītāju eksāmenā pretendentiem jāsniedz atbilde uz teorijas jautājumu un jāsniedz rakstisks atrisinājums kāzusam, līdzīgi kā tas ir advokātu eksāmenā, taču papildus tam, pretendenti sniedz rakstiskas atbildes uz 25 jautājumiem (testa formā).  Ar tieslietu ministra 2015. gada 2. februāra rīkojumu Nr.1-1/54 tika izveidota darba grupa advokatūras institūta darbības kvalitātes pilnveidei (turpmāk – darba grupa), lai risinātu ar advokatūras institūta darbību un attīstību saistītus jautājumus un celtu advokatūras institūta kvalitāti. Darba grupas sastāvā tika pieaicināti vairāki eksperti – Latvijas Zvērinātu advokātu padomes (turpmāk – Padome) pārstāvji, tiesneši, Tieslietu ministrijas pārstāvji, Valsts ieņēmuma dienesta pārstāvji, Ģenerālprokuratūras pārstāvji. Darba grupas ietvaros cita starpā tika diskutēts arī par zvērinātu advokātu (turpmāk – advokāts) eksāmenu, tāpat šāda diskusija notika arī sanāksmē ar advokātu eksāmena komisijas (turpmāk – komisija) locekļiem. Rezultātā tika secināts, ka advokātu eksāmenu pretendentiem, kuri nav advokātu palīgi, nepieciešams pilnveidot advokātu eksāmena saturu, izdarot grozījumus Ministru kabineta 2009. gada 10. marta noteikumos Nr.227 „Zvērināta advokāta eksāmena kārtība” (turpmāk – Noteikumi Nr.227).  Noteikumu Nr.227 12. punkts noteic, ka advokātu eksāmenam ir divas daļas:  1) rakstiskajā daļā pārbauda pretendenta praktiskās zināšanas, kā arī argumentācijas prasmes – uzdod pretendentam atrisināt prakses uzdevumu (kāzusu), sagatavojot procesuāla dokumenta projektu;  2) mutiskajā daļā pārbauda pretendenta teorētiskās zināšanas, kā arī komunikācijas un argumentācijas prasmes, uzdodot pretendentam četrus teorijas jautājumus.  Komisijas locekļi un darba grupa vienojās, ka advokātu eksāmena otrā daļa būtu veidojama no pieciem teorijas jautājumiem par katru tiesību nozari (civiltiesības, krimināltiesības, administratīvās tiesības un starptautiskās tiesības) un par advokatūras institūtu kopumā, tas nodrošinātu pretendentu zināšanu pilnvērtīgāku pārbaudi. Ņemot vērā minēto, ar grozījumiem Noteikumos Nr.227 paredzēts eksāmena mutiskajā daļā iekļaut piecus jautājumus, četrus no tiem par tiesību nozarēm, bet vienu par advokatūras institūtu. Savukārt eksāmena rakstiskā daļa papildināta, paredzot, ka advokāta pretendentam sastādāms arī viens no advokatūras lietvedības dokumentiem, piemēram, vienošanās par juridisko pakalpojumu sniegšanu.  Ņemot vērā, ka rakstiskās daļas kāzusi var tikt sastādīti dažādās formās, lai pēc iespējas pilnīgāk pārbaudītu pretendenta zināšanas, to atrisināšanai ne vienmēr būs nepieciešams sastādīt procesuālo dokumentu, tas var būt arī atzinums par konkrēto juridisko situāciju. Līdz ar to Noteikumu Nr.227 12.1. apakšpunktā veikti tehniski precizējumi, papildinot, ka pretendentam pēc kāzusa atrisināšanas, var uzdot uzdevumu sastādīt attiecīgu atzinumu.  Tā kā šobrīd notiek aktīvs darbs pie advokāta procesa ieviešanas, kas paredz, ka atsevišķās lietu kategorijās personu varēs pārstāvēt tikai advokāts, nevis jurists, tad nepieciešams maksimāli celt advokatūras institūta kvalitāti. Viens no veidiem, kā to īstenot, ir stingrāku nosacījumu noteikšana tām personām, kas tiek uzņemtas advokāta profesijā. Līdz ar to grozījumi Noteikumos Nr.227 paredz pašreizējo piecu baļļu vērtēšanas sistēmu grozīt uz desmit baļļu sistēmu, nosakot, ka nevienā no eksāmena daļām vērtējums nedrīkst būt trīs vai mazāk balles, lai pretendenta novērtēšanu būtu iespējams veikt precīzāk un pilnvērtīgāk. Vērtējums trīs kādā no eksāmena daļām nebūtu pieļaujams, jo tas liecinātu, ka pretendenta zināšanas ir vājas, un pretendents nav pietiekoši kvalificēts, lai darbotos advokatūrā.  Noteikumu Nr.227 34. un 37. punkts noteic, ka pēc eksāmena rakstiskās vai mutiskās daļas darbu novērtēšanas komisijas sekretārs apkopo eksāmena daļas vērtējuma lapās ierakstītos rezultātus. Pretendenta eksāmena rakstiskās vai mutiskās daļas vidējo vērtējumu iegūst, summējot komisijas locekļu dotos vērtējumus un dalot ar komisijas locekļu skaitu, kuri piedalījušies pretendenta eksāmena rakstiskās daļas darba vērtēšanā. Līdz ar grozījumiem Noteikumos Nr.227 tiks noteikts, ka gadījumā, ja rakstiskajā vai mutiskajā eksāmena daļā iegūtais vērtējums nesasniedz trīs balles, to neapaļo, un šādā gadījumā vērtējums ir attiecīgi viena vai divas balles (neapmierinošs vērtējums). Tāpat grozījumi Noteikumos Nr.227 paredz, ka galīgo eksāmena atzīmi nosaka, summējot pretendenta eksāmena abu daļu vērtējumus un izdalot ar divi (decimāldaļskaitli, kuram aiz komata ir cipars 5, apaļo uz augšu), taču, ja iegūtais aritmētiskais rezultāts nesasniegs septiņas balles, to neapaļo, un vērtējums ir neapmierinošs. Nosacījums, ka rakstiskās un mutiskās daļas vidējam vērtējumam jābūt septiņas balles, ietverts arī Noteikumu Nr.227 41. punktā, kas paredz kritērijus, pie kādiem atzīstams, ka pretendents eksāmenu ir nokārtojis. Vērtējumam par abām daļām jābūt vismaz septiņām ballēm, jo tas liecinās, ka pretendenta zināšanas novērtējamas ar labi (pēc noteikumu 1.pielikuma), tātad zināšanas ir pietiekamas, lai pretendents varētu pietiekoši kvalitatīvi darboties advokatūras nozarē.  Latvijas Republikas Advokatūras likuma 41.1 panta pirmā un otrā daļa noteic, ka advokātu eksāmenu pieņem komisija, kuras sastāvā ir:  1) trīs juridiskās zinātnes promocijas padomju deleģēti tiesību zinātņu doktori;  2) trīs Augstākās tiesas priekšsēdētāja norīkoti senatori;  3) trīs Padomes norīkoti advokāti;  4) tieslietu ministra pilnvarots pārstāvis. Komisijas sastāvu apstiprina tieslietu ministrs. Latvijas Republikas Advokatūras likuma 41.2 panta pirmā daļa noteic, ka advokāta eksāmena maksu nosaka Ministru kabinets. Iemaksāto eksāmena naudu izmaksā kā atlīdzību komisijas locekļiem un izlieto eksāmena organizēšanas izdevumu segšanai.  Līdz ar grozījumiem Noteikumos Nr.227 jautājumu skaits eksāmena mutiskajā daļā tiks par vienu palielināts, tas ir, būs pieci jautājumi. Ņemot vērā minēto, palielināsies eksāmena norises ilgums, eksāmena labošanas ilgums, tāpat arī administratīvie izdevumi, tas ir, eksāmens prasīs lielākus administratīvos un finansiālos resursus.  Ņemot vērā minēto, Noteikumu Nr.227 grozījumi virzāmi kopā ar grozījumiem Ministru kabineta 2004. gada 20. jūlija noteikumos Nr.609 „Noteikumi par advokāta eksāmena maksu””, kas paredz palielināt advokātu pretendentu, kas nav advokātu palīgi, eksāmena maksu.  Šobrīd spēkā esošajā Noteikumu Nr.227 6. punktā ietvertais regulējums paredz, ka gadījumos, kad komisijas loceklis nedrīkst vērtēt pretendentu interešu konflikta dēļ, attiecīgo komisijas locekli aizstāj cits komisijas loceklis. Ņemot vērā, ka nav pieļaujams, ka vienu kandidātu divas reizes novērtē viens un tas pats komisijas loceklis, tāpēc ar grozījumiem Noteikumos Nr.227 šis regulējums tiek izslēgts. Līdz ar to komisijai pirms advokātu eksāmena būs nepieciešams saprast, vai nevar izveidoties interešu konflikta situācija un nodrošināt attiecīgu komisijas sastāvu, lai būtu nepieciešamais komisijas locekļu skaits.  Dokumentu juridiskā spēka likuma 6. panta trešā daļa noteic, ka personu apliecinošu dokumentu atvasinājums neapliecina personas identitāti un tiesisko statusu un nav izmantojams tiesību īstenošanai vai likumisko interešu aizstāvībai personu apliecinoša dokumenta oriģināla vietā. Ņemot vērā minēto, tiek precizēta Noteikumu Nr.227 3. punkta ievaddaļa un svītrots 3.1. apakšpunkts, kas paredz, ka advokātu pretendents, sūtot dokumentus pa pastu, pievieno tiem personu apliecinoša dokumenta kopiju. |
| 3. | Projekta izstrādē iesaistītās institūcijas | | Padome, darba grupas locekļi un komisijas locekļi. |
| 4. | Cita informācija | | Nav. |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Padome, personas, kuras nav advokāta palīgi un vēlas  kārtot advokāta eksāmenu, kā arī komisijas locekļi. |
| 2. | Tiesiskā regulējuma ietekme uz tautsaimniecību un administratīvo slogu | | Projekts šo jomu neskar. |
| 3. | Administratīvo izmaksu monetārs novērtējums | | Projekts šo jomu neskar. |
| 4. | Cita informācija | | Nav. |
| |  |  | | --- | --- | | **IV. Tiesību akta projekta ietekme uz spēkā esošo tiesību normu sistēmu** | | | Nepieciešamie saistītie tiesību aktu projekti | Vienlaikus ar Ministru kabineta noteikumu projektu "Grozījumi Ministru kabineta 2009. gada 10. marta noteikumos Nr. 227 „Zvērināta advokāta eksāmena kārtība”” (turpmāk – projekts) ir jāstājas spēkā Ministru kabineta noteikumu projektam "Grozījumi Ministru kabineta 2004. gada 20. jūlija noteikumos Nr.609 „Noteikumi par advokāta eksāmena maksu””. Līdz ar to projekts un Ministru kabineta noteikumu projekts "Grozījumi Ministru kabineta 2004. gada 20. jūlija noteikumos Nr.609 „Noteikumi par advokāta eksāmena maksu”” vienlaikus tiks virzīti izsludināšanai Valsts sekretāru sanāksmē, kā arī vienlaikus tiks iesniegti izskatīšanai Ministru kabinetā, nodrošinot to vienlaicīgu spēkā stāšanos. | | Atbildīgā institūcija | Tieslietu ministrija | | Cita informācija | Nav | | | | |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts publicēts Tieslietu ministrijas tīmekļa vietnē sadaļā "Sabiedrības līdzdalība", tādējādi dodot iespēju sabiedrībai līdzdarboties tiesību akta izstrādes procesā. | |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt par to viedokļus, noteikumu projekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" 2017. gada 24. martā tika ievietots Tieslietu ministrijas tīmekļa vietnē. | |
| 3. | Sabiedrības līdzdalības rezultāti | *Pēc projekta ievietošanas Tieslietu ministrijas tīmekļa vietnē viedokļi par projektu no sabiedrības pārstāvju puses nav saņemti.* | |
| 4. | Cita informācija | Padome atbalsta projektu. | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Padome un komisija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

*Anotācijas III un V sadaļa – projekts šīs jomas neskar.*

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

24.03.2017. 09:39

1605

S.Šube

67036838; [Sindija.Sube@tm.gov.lv](mailto:Sindija.Sube@tm.gov.lv)